b"\n_START_ARTICLE_\nMagatzems Salvans, Fontanals i Cia.\n_START_SECTION_\nDescripci\xc3\xb3\n_START_PARAGRAPH_\nEl Magatzem Salvans \xc3\xa9s un edifici de car\xc3\xa0cter industrial, format per una nau rectangular amb fa\xc3\xa7ana a dos carrers, el del Passeig i el carrer Nou de Sant Pere. Presenta dues plantes clarament diferenciades per la l\xc3\xadnia d'imposta, que marca el forjat, i grans finestres d'esquema vertical que contrasten amb l'horitzontalitat marcada per les impostes i cornises. La construcci\xc3\xb3 t\xc3\xa9 un s\xc3\xb2col de ma\xc3\xb3 vist i parets de paredat com\xc3\xba amb morter emmarcades per pilastres i impostes de ma\xc3\xb3 formant requadres. L'acabament superior forma una cornisa de ma\xc3\xb3 i fris de cer\xc3\xa0mica blanca i blava. S\xc3\xb3n interessants els trencaaig\xc3\xbces de les obertures, de ma\xc3\xb3 rom, aix\xc3\xad com la tortugada de cer\xc3\xa0mica de la teulada. Les finestres apareixen cegues amb plafons cer\xc3\xa0mics de color groc i negre._NEWLINE_Pel pati interior comunica amb l'altre edifici, l'antic Magatzem Joan Fontanals. \xc3\x89s un edifici entre mitgeres de planta baixa i dos pisos, de car\xc3\xa0cter ecl\xc3\xa8ctic. Hi destaquen els elements classicistes com les pilastres amb capitells i els frontons sobre les obertures del primer pis, aix\xc3\xad com el ferro forjat de les baranes i les reixes de les finestres.\n_START_SECTION_\nHist\xc3\xb2ria\n_START_PARAGRAPH_\nEl conjunt est\xc3\xa0 format per dos antics magatzems. El m\xc3\xa9s antic, el Magatzem Joan Fontanals, al carrer del Cam\xc3\xad Fondo, \xc3\xa9s obra del mestre d'obres Joan Carpinell, del 1891. Actualment t\xc3\xa9 \xc3\xbas comercial i residencial. _NEWLINE_L'altre edifici, origin\xc3\xa0riament el Magatzem Salvans, va ser bastit per l'arquitecte Llu\xc3\xads Muncunill l'any 1901. \xc3\x89s una de les seves primeres obres en qu\xc3\xa8 trobem elements de clara influ\xc3\xa8ncia modernista, en l'aplicaci\xc3\xb3 d'elements cer\xc3\xa0mics i en els tipus de lletres que anunciaven el magatzem, que han desaparegut. La fa\xc3\xa7ana que d\xc3\xb3na al carrer Nou de Sant Pere ha estat totalment transformada per al seu \xc3\xbas com a oficina banc\xc3\xa0ria."